text: Folk myldrer ind i de syddanske museer
  10 februar 2016 kl. 15.30
  En rundringning til ti af de største sydjyske museer viser, at 2015 har været et særdeles godt museumsår.
  Over 700.000 mennesker besøgte i 2015 ti af de største syddanske museer. Det viser en rundringning til museerne Kongernes Jelling, Koldinghus, Trapholt, Fiskeri- og Søfartsmuseet, Sønderborg Slot, Historiecenter Dybbøl Banke, VejleMuseerne, Industrimuseet, Museet Holmen og Fængselsmuseet i Horsens.
  Hverken i 2013 eller 2014 nåede de ti museer op på et tilsvarende besøgstal – heller ikke selvom Museum Sønderjylland, der blandt andet omfatter Sønderborg Slot og Historiecenter Dybbøl Banke, i 2014 fejrede jubilæum og derfor havde væsentligt større besøgstal end i 2015.
  En af de store udslagsgivende faktorer for det samlede resultat er dog Kongernes Jelling, som er gået fra et besøgstal i 2013 på 34.000 besøgende til et besøgstal på 136.000 i 2015.
  Du kan se mere til de imponerende besøgstal på museerne, når TV SYD ruller klokken 19.30.
  